Jobber med å slukke kraftig gressbrann i Sveio
Ved 17-tiden søndag ettermiddag har brannmannskapene ikke kontroll på brannen som sprer seg raskt på grunn av vindforholdene og svært tørt gress. - Det blåser kuling og er tørt i området, så vi har vurdert det som nødvendig å evakuere de som bor lengst vest i Mølstrevåg og på nordsiden av Mølstrevågen. Ved 16-tiden evakuerte vi flere slik at rundt 20 hus nå er evakuert, sier operasjonsleder Svein Sørensen i Haugaland og Sunnhordland politidistrikt til NTB. Brannen oppsto ytterst ved Ryvarden fyr i et område med liten og spredt bebyggelse, men er nå på vei inn mot selve Mølstervåg, der det er mer tett bebyggelse. - Brannen vil der møte bebyggelse og vei, og mannskaper fra brannvesenet står klare og har håp om å kunne slukke brannen der, sier Sørensen, som ber folk om å holde seg borte fra området for sikkerhets skyld. Opprinnelig var brannen rundt 150 meter bred, men ifølge Sveio brannvesen skal den nå ha en utbredelse på flere mål. Politiet fikk melding om brannen klokken 14.40 søndag ettermiddag.
Brannmannskaper har ikke kontroll over en kraftig gress- og lyngbrann ved Ryvarden i Sveio i Hordaland. Rundt 20 hus er nå evakuert.